
Klímasemleges Európa: Utópia vagy Realitás? Jogi és gyakorlati dilemmák az Európai Klímarendelet vonatkozásában

Az elmúlt években érezhetően polikrízisben élünk. A migrációs hullám, Covid-19 járvány, illetve az orosz-ukrán háború és energiaválság olyan egymást követő és kölcsönösen erősítő válságok, melyek már önmagukban is súlyos negatív következményekkel járnak. Ugyanakkor nem szabad megfeledkezni arról, hogy ezen események mögött meghúzódik a klímaváltozás jelensége is, mely a válságok multiplikátoraként a már fennálló geopolitikai feszültségeket fokozza.

Az Európai Klímarendelet jogi kötőerővel ruházta fel az eddig politikai állásfoglalásként megfogalmazott uniós klímacélokat. Tekintettel az egyre súlyosabbá váló klímaválságra, elengedhetetlen lenne, hogy ezen klímacélok ténylegesen megvalósuljanak, ugyanakkor a gyakorlat épp ennek ellenkezőjét mutatja. Ezért dolgozatom célja, hogy bemutassa a Klímarendeletet övező azon jogi és gyakorlati kihívásokat, melyek miatt nem tartom reálisnak a 2050-re vizionált „klímasemleges Európa” elképzelés megvalósulását.

A kutatásom eredményeként rámutatok, hogy a klímapolitikai hatáskör megosztottságából fakadó szuverenitási viták számos konfliktusforrást rejtenek magukban, - többek között a delegált jogalkotási aktusok problémáját és energiapolitikai hatáskört övező kérdéseket – miközben pedig az Unió kikényszerítési és ellenőrzési eszközei nem minősülnek elég hatékonynak. Tovább hátráltatja az EU teljesítményét, hogy a tagállamok közötti gazdasági, földrajzi és politikai különbségek egyre tágabbak, egyes esetekben már áthidalhatatlanok. Mindemellett pedig a klímapolitikai érdekek részleges integrációja miatt a döntéshozatal során rendszerint az éghajlatvédelem a gazdasági és biztonsági célokkal szemben háttérbe szorul.
Az Európai Klímarendelet megvalósítása során az Uniónak az eleve fennálló jogi kihívások mellett reflektálnia kell olyan aktuális eseményekre is, mint az orosz-ukrán háború és energiaválság, illetve a 2024-es európai parlamenti választások, melyek további akadályát jelenthetik az uniós klímasemlegesség teljesítésének.



